Leon van Nierop se resensie: Ellen - Die Ellen Pakkies storie | Maroela Media
Ellen: Die Ellen Pakkies storie ***** 10/10
Met Jill Levenberg en Jarrid Geduld
Regisseur: Daryn Joshua
Hierdie is 'n lewensveranderende rolprent. Dit word so oortuigend en meelewend vertel, dat 'n mens voel of die waarheid jou in die maag skop en jou vra of jy dan regtig nie geweet het van hierdie probleem nie.
Dit is 'n aanklag teen onbetrokkenheid, teen sosiale probleme wat maar net altyd onder die mat gevee word, teen dwelmmisbruik en die wyse waarop dit gesinne vernietig. Maar dit is ook 'n huldeblyk aan ouerliefde.
Meeste mense ken die sensasionele koerantopskrifte van destyds toe Ellen Pakkies van Lavender Hill haarself aan die polisie gaan oorgee het nadat sy haar seun, wat aan tik verslaaf was, vermoor het. Hierdie rolprent verduidelik nie net wat haar daartoe gedryf het nie, maar skud die gemeenskap en owerhede ook wakker oor gruwelike verwaarlosing en die ignorering van 'n maatskaplike probleem waar 'n ma alle uitweë probeer het, maar telkens teruggestuur is na 'n ander plek. Uiteindelik knak sy en is die moord wat sy pleeg meer uit liefde, en as 'n verlossingsdaad van iemand wat dit nie meer kon vat nie, as wat dit 'n sensasionele moord is. Net nog een van die vele wat daagliks in daardie gemeenskap plaasvind.
Jill Levenberg is bekroon vir haar uitmuntende en simpatieke, ongeaffekteerde spel as Ellen Pakkies, maar Jarrid Geduld as haar besete seun, en veral Ilse Klink as die regter wat die saak aanhoor, en Clint Brink as die advokaat wat Ellen kosteloos help, moet ook uitgesonder word.
Dit is 'n taai, brawe en emosioneel uitmergelende rolprent. Maar wat jy sien is wáár. Hier is geen aangeplakte realisme of elemente wat bygelieg word nie. Jy kyk na iets wat werklik gebeur het en wat met gesag, oortuiging en toewyding aangebied word. Daryne Joshua het 'n rolprent gemaak wat internasionaal gewys kan word as 'n hulpkreet teen onregverdigheid en 'n sisteem wat sy mense en slagoffers gefaal het.
Dit sal jou tande uitskop. Maar dis nodig. Sekere stories en mense moet van geweet word. En Ellen Pakkies verdien om gehoor te word. Uitmuntend.
WOW- Wonderlik, wag al lank dat dit in die flieks moet kom en ek hoop vinnig op die dvd's by video winkels ook beskikbaar te wees. DUS 'N MOET KYK – sodat almal kan bewus gemaak raak, want dit kan met enige een gebeur en mense verstaan nie as hul nie self in soortgelyke situasies al was nie. En met vandag se tyd met jong kinders, hierdie is vir almal in eye opener.